Eredete az 5. századig nyúlik vissza. 417-ben alapította Martiniano Osio, milánói püspök. Nevéhez az "in Brolo" (a konyhakertben) határozót is hozzátették, mivel az érsek tulajdonában levő hatalmas zöldséges-gyümölcsös kertnek és kaszálónak a kellős közepén helyezkedett el. Nevezték még Santo Stefano alla Portának is, mivel az egyik városkapuhoz közel állt. Az eredeti templom, mely Szent Zakariás tiszteletére épült, 1070-ben leégett. 1075-ben román stílusban újjáépítették, ekkor lett védőszentje Szent István vértanú.